Endurmenntunarstofnun Háskóla Íslands efnir til tveggja námskeiða í apríl sem ættu að höfða til lækna enda haldin í samvinnu við samtök sem standa læknum nærri . Fyrra námskeiðið verður dagana 23. og 24. apríl og ber heitið Heilsa og starfsframi - áhrif álags í starfi og kynbundnir erfiðleikar . Þetta námskeið er haldið í samvinnu við Félag kvenna í læknastétt á Íslandi . Fjallað verður um heilsu og álag í starfi með skírskotun til kynbundinna erfiðleika . Skoðaður verður framgangur kvenna í starfi , menntun og starfsvali og velt upp spurningunni hvort fjölskyldumál og skortur á fyrirmyndum dragi úr möguleikum kvenna til metorða . Einnig verður leitað svara við þessum spurningum : Fá stúlkur sömu hvatningu og drengir að vera ákveðnar , metnaðargjarnar og kappsamar ? Er mismunandi uppeldi og kröfur til drengja og stúlkna stúlkunum fjötur um fót ? Hvernig bregðast konur og karlar við álagi , áreitni í starfi og námi ? Umsjón með námskeiðinu hafa Halldóra Ólafsdóttir , Helga Hannesdóttir og Sigurlaug M. Karlsdóttir geðlæknar á LSH en aðalfyrirlesarar eru Carole C . Nadelson og Donna E. Stewart . Nadelson er prófessor í geðlækningum við Harvard Medical School í Boston og hefur stundað rannsóknir á heilsufari kvenna . Hún varð fyrst kvenna formaður bandarísku geðlæknasamtakanna og stýrir útgáfufyrirtækinu Psychiatric Press . Stewart er prófesssor í fjölskyldu - og samfélagslækningum við Háskólann í Toronto og við General sjúkrahúsið í Toronto , Kanada . Hún hefur stundað rannsóknir á heilsu lækna í Kanada . Síðara námskeiðið er í samvinnu Félag um lýðheilsu og fjallar um lýðheilsu og heilsueflingu . Námskeiðið stendur dagana 25. og 26. apríl og tveir þekktir breskir sérfræðingar verða meðal fyrirlesara . Á námskeiðinu verður fjallað um undirbúning og framkvæmd verkefna á sviði lýðheilsu í ljósi þróunar undanfarinna áratuga . Jafnframt verður fjallað um vísindavinnu og útgáfu fræðilegra greina um sama efni . Þrír fyrirlesarar verða á námskeiðinu : dr. Geir Gunnlaugsson yfirlæknir Miðstöðvar heilsuverndar barna við heilsugæsluna í Reykjavík en hann er formaður Félags um lýðheilsu og tveir Bretar , dr. Gordon MacDonald yfirmaður lýðheilsu og heilsugæslu við Háskólann í Glamorgan , School of Care Science í Wales og dr. Diane Watkins yfirmaður heilsugæslu og heilsueflingar við University of Wales , College of Medicine , School of Nursing . Öll hafa þau mikla reynslu af störfum á sviði lýðheilsu og heilsuvernd og hafa sinnt kennslu og rannsóknum . Gordon MacDonald er svæðisritstjóri vísindaritsins Health Promotion International og í ritstjórn fleiri tímarita , hann hefur gefið út bækur og verið ráðgjafi hjá Alþjóðaheilbrigðismálastofnuninni , Alþjóðabankanum og framkvæmdastjórn Evrópusambandsins . Kennslan á námskeiðinu verður í formi fyrirlestra og vinnusmiðja og fer fram á ensku .